**Հայեցակարգ**

**Ռազմավարական կառավարման համակարգի արդիականացման վերաբերյալ**

**ՆԵՐԱԾՈՒԹՅՈՒՆ**

Հիմք ընդունելով Հանրային կառավարման բարեփոխումների [ռազմավարությամբ](https://www.arlis.am/DocumentView.aspx?docid=181462) ամրագրված նպատակները՝ սույն հայեցակարգը ներկայացնում է **պետական կառավարման համակարգի մարմինների** ռազմավարական կառավարման համակարգի բարեփոխման սկզբունքներն ու ուղղությունները և ուրվագծում դրա նոր ճարտարապետությունը: Առաջարկվող փոփոխություններն ամրագրվելու են կառավարության որոշմամբ և առարկայանալու են ռազմավարական կառավարման թվային գործիքի ներդրմամբ (պլանավորման, մշտադիտարկման և հաշվետվողականության մոդուլներով), ինստիտուցիոնալ կառուցակարգերի ու կարողությունների ձևավորմամբ։

**Ռազմավարական կառավարումը ենթադրում է համակարգաստեղծ նպատակների սահմանում և դրանց իրագործում ինստիտուցիոնալ կարողությունների ու ռեսուրսների ներգրավմամբ:**

**Ռազմավարական կառավարման առանցքային բաղադրիչներից է ռազմավարական փաստաթղթերի մշակման, իրականացման, մշտադիտարկման ու գնահատման գործընթացը:**

Ստորև ներկայացված են ռազմավարական կառավարման **համակարգի հիմնական խնդիրները**, որոնք վերաբերելի են առհասարակ քաղաքականությունների մշակման գործընթացին ու պայմանավորված են ինչպես գործող կարգավորումների բացերով, այնպես էլ ինստիտուցիոնալ կարողությունների սահմանափակությամբ, և որոնց լուծմանն է միտված առաջարկվող նոր համակարգը.

1. Քաղաքականության պլանավորման փաստաթղթերի աստիճանակարգության և միմյանց հետ փոխկապվածության անկատարությունը, ինչը նվազեցնում է բարեփոխումների ներդաշնակությունը, իրատեսականությունն ու ռեսուրսների պլանավորման արդյունավետությունը, ինչպես նաև դժվարացնում է գերակայությունների սահմանումը:
2. Քաղաքականության պլանավորման փաստաթղթերի և դրանց իրականացման համար ռեսուրսների պլանավորման գործընթացների ոչ ամբողջական կապը, ինչի արդյունքում չի պահպանվում ֆիսկալ մատչելիությունը (ֆինանսավորման առկայությունը), և համակարգը չի ապահովում սահմանված թիրախների ամբողջական իրագործումը։
3. Կառավարության ծրագրի ու կառավարության գործունեության հնգամյա միջոցառումների ծրագրի անորոշ դերը ռազմավարական փաստաթղթերի համակարգում, ինչը հանգեցնում է գերակայությունների սահմանման, դրանց ներդաշնակեցման, մշտադիտարկման համակարգերի արդյունավետության նվազմանը:
4. Հանրային ներդրումների կառավարման համակարգի հետ չկարգավորված կապը, ինչը խնդրահարույց է հատկապես երկարաժամկետ ներդրումների կառավարման տեսանկյունից։
5. Փաստաթղթերի ու թիրախային ցուցանիշների մեծաքանակությունը, ինչը մեծացնում է բարեփոխումների մասնատվածությունը, ցուցանիշների անհամապատասխանությունը, խաթարում առաջնահերթությունների սահմանումն ու դրանց մշտադիտարկման արդյունավետությունը:
6. Մշտադիտարկման ու գնահատման համակարգի անկատարությունը և կենտրոնացումը գործընթացի, ոչ թե արդյունքների վրա: Խնդրահարույց է ինչպես ցուցանիշների որակը, այնպես էլ համակարգային ու պարբերական մշտադիտարկման պրակտիկայի ու անհրաժեշտ տվյալների բացակայությունը:
7. Բավարար կարողությունների բացակայությունը, ինչը թույլ չի տվել հետևողականորեն իրականացնել քաղաքականությունների մշակման փաստաթղթերի որակի վերահսկողություն և միմյանց հետ ներդաշնակեցում:
8. Թվային գործիքների բացակայությունը, ինչը դժվարացնում է փաստաթղթերի ներդաշնակեցումն ու մշտադիտարկումը՝ հանգեցնելով նաև դրանց իրագործման անբավարար մակարդակի:

Հաշվի առնելով վերոգրյալ խնդիրները՝ առաջարկվող **նոր համակարգի նպատակներն են՝**

* Ռազմավարական փաստաթղթերի որակի բարձրացում,
* Ռազմավարական փաստաթղթերի ներդաշնակեցում ինտեգրված բիզնես պրոցեսների միջոցով,
* Հստակ առաջնահերթությունների սահմանում,
* Ռազմավարությունների մշտադիտարկման ու գնահատման միասնական համակարգի ներդնում,
* Վարչապետի աշխատակազմի ու պետական կառավարման համակարգի մարմինների ռազմավարական կառավարման կարողությունների բարձրացում:

Արդյունքում ակնկալվում է, որ ռազմավարական փաստաթղթերը կդառնան **արդյունքամետ, փաստահենք, իրագործելի:** Իբրև անուղղակի արդյունք՝ կնվազի նաև դրանց քանակը՝ դյուրինացնելով մշտադիտարկման ու առաջնահերթությունների սահմանման գործընթացը:


Նոր ճարտարապետության առանցքում դրված են հետևյալ **սկզբունքները**՝

|  |  |
| --- | --- |
| ***Աղյուսակ 1. Ռազմավարական կառավարման համակարգի սկզբունքները*** | |
| **Ժառանգականություն և շարունակականություն** | Պատասխանատու անձանց փոփոխությունը չի բերում ռազմավարական շրջափուլի ընդհատմանը. եթե կառավարության նոր ծրագրով սահմանվում են այլ գերակայություններ, դրանց հիման վրա ռազմավարական փաստաթղթերը ճշգրտվում են: |
| **Թափանցիկություն** | Ռազմավարական կառավարման համակարգի ընթացակարգերը, գործընթացի կազմակերպումը, փաստաթղթերն ու դրանց մշտադիտարկումն ու գնահատումը հրապարակային են ու հասանելի: |
| **Հաշվետվողականություն** | Կիրարկվում են գործընթացների ու փաստաթղթերի ներքին ու արտաքին հաշվետվողականության ընթացակարգերը, սահմանված են դրանց ապահովման հստակ պատասխանատուներ: |
| **Մարդակենտրոնություն** | Ռազմավարական կառավարման բոլոր փուլերում ապահովվում է բազմաշահառու ներգրավում ու համագործակցություն՝ հաշվի առնելով քաղաքացու լավագույն շահը: |
| **Նորարարություն** | Ռազմավարական կառավարման համակարգը ապահովում է ճկուն ընթացակարգեր, փորձարարություն ու պիլոտավորման հնարավորություններ: |
| **Իրատեսականություն և ֆիսկալ կայունության պահպանում** | Փաստաթղթերում առկա են գերակայություններ, մշտադիտարկման ու գնահատման, ռիսկերի գնահատման համակարգեր ու ֆինանսական շրջանակ: Վերջինս չի հակասում բյուջետային երկարաժամկետ շրջանակին և ոլորտային սահմանաչափերին, որոնք հընթացս կարող են վերանայվել մակրոփոփոխությունների արդյունքում։ |
| **Ծախսարդյունավետություն** | Իբրև միջամտություն՝ ռազմավարություններով ընտրվում է առավել ծախսաարդյունավետ տարբերակը, և պետական քաղաքականության իրականացման ծախսերը հիմնավորվում են դրանց դիմաց ակնկալվող օգուտներով: |

1. **ՌԱԶՄԱՎԱՐԱԿԱՆ ՓԱՍՏԱԹՂԹԵՐԻ ՏԵՍԱԿՆԵՐԸ, ԱՍՏԻՃԱՆԱԿԱՐԳՈՒԹՅՈՒՆԸ ԵՎ ՕԺԱՆԴԱԿՈՂ ԳՈՐԾԻՔՆԵՐԸ**

**Ռազմավարական փաստաթուղթը որևէ ոլորտի միջնաժամկետ և երկարաժամկետ քաղաքականության և ռեսուրսների օգտագործման սկզբունքները, նպատակները, գերակայությունները, միջոցառումները և անհրաժեշտ ռեսուրսային շրջանակը նկարագրող փաստաթուղթ է։**

Ստորև ներկայացված են ռազմավարական կառավարման համակարգի մաս կազմող փաստաթղթերը, որոնք ապահովում են պետական քաղաքականության արդյունավետ պլանավորումը: Փաստաթղթերից յուրաքանչյուրի համար սահմանվում են հստակ ձևաչափեր՝ ելնելով դրանց ներկայացված մեթոդական պահանջներից:

Փաստաթղթերի աստիճականակարգությունը ներկայացված է Գծապատկեր 1-ում:

Համաձայն *Գծապատկեր 1-ի*՝ կառավարության ծրագիրը և դրանից բխող հնգամյա միջոցառումների ծրագիրը արտացոլում են քաղաքական ուժի գերակայությունները։ Ըստ անհրաժեշտության՝ դրանց հիման վրա վերանայվում են ռազմավարությունները ու ռազմավարական այլ փաստաթղթերը:

Ռազմավարական փաստաթղթերի աստիճանակարգությունը արտահայտվում է նպատակների և ցուցանիշների աստիճանակարգությամբ, ինչպես ներկայացված է *Գծապատկեր 2*-ում։ Ավելի մանրամասն նկարագրությունները տրված են *Հավելված 1*-ում։

* 1. ***Երկարաժամկետ մակրոտնտեսական ֆիսկալ կանխատեսում***

Վերձնարդյունքի ցուցանիշներ

Զարգացման երկարաժամկետ տեսլական

Ռազմավարություններ

Վերջնարդյունքի և միջանկյալ արդյունքի ցուցանիշներ

Ռազմավարական ծրագրեր

Միջանկյալ և ուղղակի արդյունքի ցուցանիշներ

Գործառնական ծրագրեր

Ուղղակի արդյունքի ցուցանիշներ

Վերջնարդյունքի արժեք

Վերջնարդյունքի և միջանկյալ արդյունքի արժեք

Միջանկյալ և ուղղակի արդյունքի արժեք

Ուղղակի արդյունքի արժեք

Գծապատկեր 2. Ռազմավարական փաստաթղթերի ցուցանիշների ծառը

Առաջարկվում է ներդնել երկարաժամկետ մակրոտնտեսական կանխատեսման օժանդակ աշխատանքային փաստաթուղթ, որն կընդգրկի 7 տարվա ժամանակահատված և թարմացվում է ՄԺԾԾ ցիկլով: Այն կարտացոլի՝

* Ֆիսկալ սահմանափակումները,
* Ռեսուրսների միջոլորտային բաշխումը, որը հիմք է ռազմավարությունների մշակման համար:

Գործիքը ենթակա չէ հաստատման, և կօգտագործվի առաջնահերթությունների սահմանման նպատակով։

* 1. ***Զարգացման երկարաժամկետ տեսլական***

Համապարփակ ազգային տեսլականը «հովանոցային» է քաղաքականությունների համար և ռազմավարական փաստաթղթերի աստիճանակարգում ամենաբարձրն է։ Այն ներկայացնում է ոչ միայն պետական համակարգի, այլև մասնավոր հատվածի և լայն հանրության համար ուղենիշներ։ Հաշվի առնելով փաստաթղթի ժամանակային ընդգրկումը՝ առավել կարևոր է ապահովել վերջինիս հանդեպ հանրային լայն վստահությունը։

Կառավարության որոշմամբ կարող են սահմանվել տեսլականին առնչվող, դրա իրագործումը խրախուսող առանձին կառուցակարգեր, մեթոդական պահանջներ և (կամ) ուղեցույցներ։

* 1. ***Ռազմավարություններ***

Հիմք ընդունելով ոլորտի իրավիճակային խորքային վերլուծության արդյունքները՝ ռազմավարությունները նախանշում են ոլորտի բարեփոխումների հիմնական ուղղություններն ու առաջիկա տարիների գերակայությունները: Դրանցում առկա չեն օպերացիոն քայլերի հաջորդականություն, ընթացիկ ծրագրերի նկարագրեր կամ ուղղակի արդյունքներ: Ռազմավարությունները կենտրոնանում են համակարգաստեղծ խնդիրների վրա:

Մշակման ենթակա ռազմավարությունների ցանկը ու դրանց գլխադասային մարմինները սահմանվում են կառավարության որոշմամբ՝ ելնելով պետական քաղաքականության հիմնական ուղղություններից՝ նախանշված ՀՀ Սահմանադրությամբ և «Կառավարության կառուցվածքի և գործունեության մասին» ՀՀ օրենքով, ինչպես նաև հիմք ընդունելով պետության ստանձնած միջազգային պարտավորությունները, զարգացման գործընկերների հետ համագործակցության ուղղությունները, միջազգային լավագույն փորձը: Առաջարկվող ռազմավարությունները ներկայացված են *Աղյուսակ 2*-ում:

|  |  |  |  |  |
| --- | --- | --- | --- | --- |
| *Աղյուսակ 2. Ռազմավարությունների ցանկ* | | | | |
| N | Ռազմավարությունը | Ծածկույթը[[1]](#footnote-1) | Գլխադասային գերատեսչություն | Համակատարողներ[[2]](#footnote-2) |
|  | **Անվտանգության** | * պաշտպանություն * արտաքին քաղաքականություն * ներքին անվտանգություն, այդ թվում՝ աղետների ռիսկի կառավարում, պարենային անվտանգություն, ենթակառուցվածքների անվտանգություն և այլն | Անվտանգության խորհրդի գրասենյակ | * Պաշտպանության նախարարություն * Արտաքին գործերի նախարարություն * Ներքին գործերի նախարարություն * Էկոնոմիկայի նախարարություն |
|  | **Պետական արդյունավետ կառավարման** | * հանրային կառավարում * հանրային ֆինանսների ու ակտիվների կառավարում * թվայնացում * ապակենտրոնացում | Վարչապետի աշխատակազմ (փոխվարչապետի գրասենյակ) | * Ֆինանսների նախարարություն * Բարձր տեխնոլոգիական արդյունաբերության նախարարություն * Տարածքային կառավարման և ենթակառուցվածքների նախարարություն * Պետական եկամուտների կոմիտե * Հայաստանի տեղեկատվական համակարգերի գործակալություն (առաջարկությամբ) |
|  | **Օրենքի գերակայության** | * հակակոռուպցիոն քաղաքականություն * արդարադատություն * մարդու իրավունքների պաշտպանություն | Արդարադատության նախարարություն | * Ներքին գործերի նախարարություն * Կրթության, գիտության, մշակույթի և սպորտի նախարարություն * Բարձրագույն դատական խորհուրդ (առաջարկությամբ) * Գլխավոր դատախազություն (առաջարկությամբ) * Քննչական կոմիտե (առաջարկությամբ) * Հակակոռուպցիոն կոմիտե (առաջարկությամբ) |
|  | **Տնտեսական զարգացման** | * բիզնես միջավայր * ձեռներեցություն * ներդրումներ * արտահանում * հարկային քաղաքականություն * զբաղվածություն * գիտելիքահենք տնտեսություն | Էկոնոմիկայի նախարարություն | * Տարածքային կառավարման և ենթակառուցվածքների նախարարություն * Ֆինանսների նախարարություն * Կրթության, գիտության, մշակույթի և սպորտի նախարարություն * Աշխատանքի և սոցիալական հարցերի նախարարություն * Բարձր տեխնոլոգիական արդյունաբերության նախարարություն * Պետական եկամուտների կոմիտե |
|  | **Տարածական ու քաղաքային պլանավորման** |  | Քաղաքաշինության կոմիտե | * Էկոնոմիկայի նախարարություն * Տարածքային կառավարման և ենթակառուցվածքների նախարարություն * Կադաստրի կոմիտե |
|  | **Տրանսպորտի** | * օդային * ջրային * երկաթուղային * ավտոմոբիլային * ճանապարհային անվտանգություն | Տարածքային կառավարման և ենթակառուցվածքների նախարարություն | * Էկոնոմիկայի նախարարություն * Ներքին Գործերի նախարարություն |
|  | **Ջրային ու հողային ռեսուրսների և թափոնների կառավարման** | * Սևանա լիճ * ոռոգում * ջրամատակարարում և ջրահեռացում * հողային ռեսուրսներ * թափոնների կառավարում | Վարչապետի աշխատակազմ (փոխվարչապետի գրասենյակ) | * Շրջակա միջավայրի նախարարություն * Տարածքային կառավարման և ենթակառուցվածքների նախարարություն * Էկոնոմիկայի նախարարություն * Կադաստրի կոմիտե |
|  | **Շրջակա միջավայրի և բնական պաշարների** | * կենսաբազմազանություն * անտառներ * օդի որակ * ընդերք | Շրջակա միջավայրի նախարարություն | * Տարածքային կառավարման և ենթակառուցվածքների նախարարություն * Էկոնոմիկայի նախարարություն |
|  | **Էներգետիկայի** |  | Տարածքային կառավարման և ենթակառուցվածքների նախարարություն | * Էկոնոմիկայի նախարարություն * Միջուկային անվտանգության կոմիտե |
|  | **Մարդկային կապիտալի** | * Ժողովրդագրություն, ներառյալ՝ միգրացիա * առողջապահություն * կրթություն և գիտություն * սոցիալական պաշտպանություն * սպորտ * մշակույթ ու սոցիալական կապիտալ | Վարչապետի աշխատակազմ (փոխվարչապետի գրասենյակ) | * Առողջապահության նախարարություն * Կրթության, գիտության, մշակույթի և սպորտի նախարարություն * Աշխատանքի և սոցիալական հարցերի նախարարություն |

Ռազմավարությունների մշակման ու իրականացման համակարգման նպատակով Վարչապետի որոշմամբ ստեղծվում են բազմաշահառու աշխատանքային խմբեր, որոնք գլխավորում են գլխադասային գերատեսչության ղեկավարներն ու ներառվում են համակատարող գերատեսչությունների ղեկավար կազմը, ոլորտում ակտիվ զարգացման գործընկերները, ոլորտային մասնագիտական ասոցիացիաներ և անհատներ ու գիտական համայնքի ներկայացուցիչներ: Վերջիններիս ընտրությունն իրականացվում է բաց մրցույթի միջոցով:

Ռազմավարությունների մշակման ու իրականացման գործընթացի որակի վերահսկողությունը, կապը ռազմավարական մյուս փաստաթղթերի հետ ու մշտադիտարկումն ապահովում է Վարչապետի աշխատակազմը:

Ռազմավարությունները ներառում են առնվազն հետևյալ բաժինները՝

* Իրավիճակի խորքային վերլուծություն
* Արդյունքային շրջանակ
* Միջոցառումների ծրագիր
* Ծախսագնահատում
* Իրականացման, մշտադիտարկման ու գնահատման համակարգի նկարագիր
* Ռիսկերի կառավարում

Իրավիճակային վերլուծության բաժնում տրվում է առնվազն ռազմավարությունների ծածկույթում առկա ուղղությունների մանրամասն վերլուծությունը: Ըստ անհրաժեշտության՝ սահմանվում են զարգացման զրոյական ու հնարավոր սցենարներ:

Բոլոր ռազմավարություններում իրականացվում է **կլիմայական, գենդերային ու սոցիալական ներկառուցում**, այն է՝ հնարավոր ազդեցությունների գնահատում կլիմայի, սեռերի, սոցիալապես խոցելի խմբերի վրա, ու դրա հիման վրա՝ միջոցառումների նախատեսում: Մեյնսթրիմինգի մեթոդաբանությունը սահմանվում է նույն կառավարության որոշմամբ՝ հավելվածի տեսքով: Ռազմավարություններում խաչվող թեմաներ են համարվում **սփյուռքի և թվայնացման բաղադրիչները**: Մասնավորապես՝ ռազմավարությունները անդրադառնում են սփյուռքի ներառմանը և առաջարկվող միջոցառումների՝ սփյուռքի վրա ազդեցության գնահատմանը: Միաժամանակ, առաջարկվող միջամտություններն առաջնորդվում են «թվային առաջնահերթ» և «թվային ըստ նախագծման» սկզբունքներով:

Ռազավարությունները ենթակա են քննարկման Ազգային ժողովի՝ ոլորտային գլխադասային հանձնաժողովում բոլոր փուլերում՝ մշակման ու հաշվետվությունների ներկայացման:

Ռազմավարությունը ունենում է 3-ամյա գործողությունների ծրագիր, որը յուրաքանչյուր տարի թարմացվում է հաջորդ երեք տարիների համար՝ համապատասխանելով ՄԺԾԾ-ի շրջափուլին։

Եթե ռազմավարություններում տեղ գտած միջամտությունները բավարար չափով մանրամասն են ներկայացված, և չկա հավելյալ հիմնավորումների, ուսումնասիրությունների կարիք, ապա դրանք կարող են անմիջապես արտացոլվել ֆինանսական պլանավորման փաստաթղթերում: Եթե առաջարկվող միջամտություններն ունեն հավելյալ հիմնավորումների ու ուսումնասիրությունների կամ մանրամասնեցման կարիք, ապա դրանք կարող են մշակվել ռազմավարական ծրագրերի կամ այլ նորմատիվ իրավական ակտերի տեսքով՝ համաձայն սահմանված ընթացակարգերի:

«**Ծածկույթ» սյունակում ներկայացված թեմաները պարտադիր են վերլուծության և ռազմավարության կամ ռազմավարական ծրագրում արտացոլման համար։** Սակայն ուղղությունների ցանկը սպառիչ չէ: Աղյուսակ 2-ում դեղինով նշված ռազմավարություններից հետո պարտադիր է մշակել ծածկույթում ներառված ուղղությունների համար առանձին ռազմավարական ծրագիր: Ըստ անհրաժեշտության՝ մյուս ռազմավարություններից ևս կարող են բխել ոլորտային ռազմավարական ծրագրեր, որոնք պետք է բխեն վերադաս փաստաթղթում ամրագրված նպատակներից։ Ոլորտային ռազմավարական ծրագիր մշակելու համար անհրաժեշտ է ստանալ Վարչապետի աշխատակազմի (ոլորտը համակարգող փոխվարչապետի գրասենյակի) գրավոր համաձայնությունը:

Ռազմավարությունները կարող են վերանայվել հընթացս՝ հիմք ընդունելով մշտադիտարկման արդյունքները, որոնք իրականացվում եմ ամենամյա պարբերականությամբ: Միաժամանակ, ռազմավարությունները, ըստ անհրաժեշտության, ենթակա են ճշգրտումների, եթե նոր կառավարության ծրագրով նախատեսված են այլ գերակայություններ կամ քաղաքականության տարբերվող ուղղություններ: Ռազմավարությունների ճշգրտման համար սահմանվում է 6-ամսյա ժամկետ՝ հաշվարկած կառավարության ծրագրի ընդունումից:

* 1. ***Կառավարության ծրագիր***

Կառավարության ծրագրի համար ձևաչափեր ու մեթոդական պահանջներ չեն սահմանվում: Գործընթացն իրականացվում է՝ համաձայն ՀՀ Սահմանադրության և Ազգային ժողովի կանոնակարգ սահմանադրական օրենքի:

Ազգային ժողովին ներկայացվող հաշվետվության համար սահմանվում են մեթոդական պահանջներ ու ձևաչափեր՝ այն առավել արդյունքամետ դարձնելու նպատակով: Հաշվետվությունը ձևավորվում է Կառավարության գործունեության միջոցառումների ծրագրի, ռազմավարությունների, ռազմավարական ծրագրերի հաշվետվությունների հիման վրա:

Կառավարության ծրագրի հաշվետվության կազմման ընթացակարգն ու ձևաչափերը սահմանվում են «Կառավարության աշխատակարգը հաստատելու մասին» ՀՀ Կառավարության որոշմամբ և ներդաշնակեցված են ռազմավարական կառավարման ընդհանուր համակարգի հետ:

* 1. ***Կառավարության գործունեության հնգամյա միջոցառումների ծրագիր***

«Կառավարության աշխատակարգը հաստատելու մասին» ՀՀ Կառավարության որոշմամբ սահմանվում են Կառավարության գործունեության միջոցառումների ծրագրի համար մեթոդական պահանջեր ու ձևաչափեր, այդ թվում՝ մշտադիտարկման ընթացակարգեր: Սույն հայեցակարգի տրամաբանությամբ՝ այդ որոշումը ենթակա է վերանայման, որպեսզի ապահովվի ռազմավարական այլ փաստաթղթերի հետ կապը, և հաշվետվությունների ներկայացումը դառնա արդյունքամետ:

Միջոցառումների ծրագիրը Կառավարության ստանձնած մանդատը և քաղաքական հանձնառությունները գործողությունների վերածելու գործիք է: Դրա մշտադիտարկումն իրականացվում է Վարչապետի աշխատակազմի կողմից ուղղակի արդյունքի մակարդակում:

Հնգամյա միջոցառումների ծրագրի հաշվետվությունը հիմք է դառնում կառավարության ծրագրի՝ Ազգային ժողով ներկայցվող հաշվետվության համար: Միաժամանակ, միջոցառումների ծրագիրը արտացոլվում է գերատեսչությունների գործառնական ծրագրերում: Առավել մանրամասն կապերը ներկայացված են *Գծապատկեր 3*-ում:

* 1. ***Ռազմավարական ծրագիր***

Ռազմավարական ծրագիրը բխում է ոլորտային ռազմավարություններից և (կամ) Կառավարության ծրագրից և ուղղված է դրանցով սահմանած որևէ խնդրի լուծմանը և նպատակի իրականացմանը: Ռազմավարական ծրագիր մշակվում է, եթե առկա է ավելի բարձր փաստաթղթերում արտացոլված խնդրի առավել խորքային վերլուծություն իրականացնելու ու համապարփակ լուծում նկարագրելու անհրաժեշտություն: Այն ունի միջոցառումների ծրագիր, վերջնարդյունքի և ուղղակի արդյունքի ցուցանիշներ ու մանրամասն ծախսագնահատում: Հնարավորության դեպքում՝ այն կառուցվում է բյուջետային ծրագրի տրամաբանությամբ: Գնահատումների վերջնական արդյունքները արտացոլվում են առավել բարձր մակարդակի ռազմավարությունում, եթե առկա է դրա անհրաժեշտությունը։ Ռազմավարական ծրագրի մշակման համար անհրաժեշտ է Վարչապետի աշխատակազմի (փոխվարչապետի գրասենյակի) գրավոր համաձայնությունը:

Ռազմավարական ծրագրով սահմանվում են յուրաքանչյուր միջոցառման պատասխանատուն՝ գերատեսչության ստորաբաժանման մակարդակով, վերջնաժամկետը, մշտադիտարկման ու գնահատման համակարգերը, այդ թվում՝ տվյալների հավաքագրումն ու մշակումը: Այն տալիս է նաև պետական միջամտության կոնկրետ ձևի բովանդակային նկարագիրը: Միջամտությունը կարող է լինել՝

* Կարգավորող
* Խրախուսող
* Կրթող, տեղեկատվական, վարքագծային
* Ինստիտուցիոնալ և կազմակերպչական
* Հանրային ծառայությունների մատուցման տեսքով և այլն
  1. ***Հանրային ներդրումների գերակայությունների ցանկ (pipeline)***

Կառավարության ծրագրով, ռազմավարություններում կամ ռազմավարական ծրագրերում ձևավորվում է հանրային ներդրման պահանջը, և որոշվում են պահանջի իրականացման եղանակը (ձևաչափը), իրագործելիությունը և ժամկետները։ Համաձայն գործող ՀՆԿ որոշման՝ գերակայությունները որոշվում են կառավարության մակարդակով՝ առանց ոլորտային սահմանաչափերի։ Տարբեր ոլորտների գնահատված ծրագրերից բաղկացած ցանկի համախմբված ֆիսկալ պահանջը գերազանցում է հասանելի ռեսուրսները, ինչը թույլ է տալիս և՛ ծրագրերի իրականացման այլընտրանքային մեխանիզմներ մշակել, և՛ մակրոշրջանակի դրական փոփոխության դեպքում արագ մեկնարկել ծրագրերից մեկը։

* 1. ***Միջնաժամկետ ծախսային ծրագիր ու պետական բյուջե***

Ֆինանսական պլանավորման փաստաթղթերի մշակման ու իրականացման ընթացակարգերը սահմանվում են՝ համաձայն «Բյուջետային համակարգի մասին» ՀՀ օրենքի ու դրանից բխող այլ իրավական ակտերի:

Միջնաժամկետ ծախսային պլանավորման ընթացքում առկա ռազմավարական փաստաթղթերից առաջնահերթությունների մասին ամբողջական տեղեկատվությունը համադրվում է ռեսուրսային հնարավորությունների և կառավարության առաջնահերթությունների հետ, արդյունքում միջնաժամկետ կտրվածքով պլանավորվում են երկարաժամկետ նպատակների իրականացման միջոցառումները։

ՄԺԾԾ-ն և տարեկան բյուջեն իրենց հավելվածներում ներառում են սահմանված նպատակների և բյուջետային ծրագրերի միջև փոխակերպման աղյուսակներ՝ *Գծապատկեր 1*-ի տրամաբանությամբ։

* 1. ***Գերատեսչության գործառնական ծրագրեր***

Գերատեսչության գործառնական ծրագիրը ամփոփում է Սահմանադրությամբ, օրենքներով ու միջազգային պայմանագրերով, ռազմավարություններով, կառավարության գործունեության միջոցառումների ծրագրով ու, անհրաժեշտության դեպքում, ռազմավարական ծրագրերով ստանձնած պարտավորությունները և հանձնառությունները։ Այն գործիք է, որտեղ ներկայացված է գերատեսչության անելիքների ամբողջական ցանկը, այդ թվում՝ վերջնաժամկետները, պատասխանատու ստորաբաժանումներն ու ուղղակի արդյունքները, որը հնարավորություն է տալիս օպերացիոնալիզացնել միջգերատեսչական հանձնառություններն ու նպատակները գերատեսչության մակարդակում և աջակցում է գերատեսչության բյուջետային հայտի ձևավորման գործընթացին:

Գործառնական ծրագրերը գերատեսչությունների ներսում պրոյեկտների ու կատարողականի կառավարման գործիք կարող են դառնալ: Դրանք նույնականացնում են պահանջվող ֆինանսական ու մարդկային ռեսուրսները ու հիմք են դառնում բյուջետային ծրագրերի մշակման, լրամշակման, ճշգրտման համար:

Ծրագրերի կատարողականի հաշվետվությունները հրապարակվում են եռամսյակը մեկ՝ բյուջեի և կառավարության միջոցառումների ծրագրի հաշվետվությունների համար ապահովելով մուտքային տվյալներ։

* 1. ***Հայեցակարգ***

Հայեցակարգը վերլուծական փաստաթուղթ է, ռազմավարական կառավարմանն ու քաղաքականությունների մշակմանն օժանդակող գործիք, որը վեր է հանում և վերլուծում հանրային քաղաքականության որևէ խնդիր, այն լուծելու համար պետական միջամտության նպատակահարմարությունն ու այլընտրանքները: Հայեցակարգի նպատակը բազմաշահառու քննարկումների իրականացումն է կոնկրետ հարցի շուրջ, որոնց արդյունքում այն կարող է դառնալ ռազմավարական որևէ փաստաթղթի կամ օրենսդրական փոփոխության հիմք։

Հայեցակարգը կարող է մշակվել հանրային իշխանության ցանկացած մարմնի կողմից ու ներկայացվել քննարկման: Այն չունի որևէ իրավական ուժ:

1. **Ինստիտուցիոնալ շրջանակ**

Ռազմավարական կառավարման նոր համակարգի ներդնումը զուգորդվում է ինստիտուցիոնալ ու մարդկային կարողությունների զարգացմամբ: Համակարգի կայացման ու զարգացման գործում առաջնորդությունը ստանձնում է Վարչապետի աշխատակազմը, իսկ Ֆինանսների նախարարությունը զգալիորեն մեծացնում է գործընթացներում իր ներգրավվածությունը: Միաժամանակ, գերատեսչությունները ստանձնում են իրենց վերաբերելի թիրախների իրականացման ինստիտուցիոնալ ու քաղաքական պատասխանատվությունը:

Համակարգի առանցքային դերակատարների գործառույթները կենտրոնանում են **արդյունքների գնահատման վրա**, ինչը ենթադրում է անցում գործընթացների կամ ընթացակարգերի վրա հիմնված հաշվետվություններից դեպի արդյունքահենք կատարողական:

* 1. **Վարչապետի աշխատակազմ**

Վարչապետի աշխատակազմն իրականացնում է ռազմավարական կառավարման կենտրոնացված համակարգում և որակի վերահսկողություն: Վարչապետի հանձնարարությամբ՝ ռազմավարական համակարգման գործառույթի ապահովումը կարող է վերապահվել փոխվարչապետի:

Ռազմավարական համակարգման գործառույթը ենթադրում է՝

* Ռազմավարական կառավարման համակարգի ընթացակարգերի, մեթոդական ուղեցույցների մշակում
* Ռազմավարությունների հաշվետվողականության, հաղորդակցման և թափանցիկության միասնական շրջանակի ներդնում
* Ռազմավարական փաստաթղթերի մշակման աշխատանքներում մեթոդական աջակցություն ու որակի վերահսկողություն
* Ռազմավարական փաստաթղթերի ներդաշնակեցում միմյանց և ֆինանսական պլանավորման փաստաթղթերի հետ՝ ելնելով Ֆինանսների նախարարության առաջարկություններից
* Ռազմավարությունների մշտադիտարկում ու անհրաժեշտության դեպքում՝ գնահատում
* Ռազմավարական պլանավորման միասնական տեղեկատվական համակարգի ներդնում ու կառավարում
* Շահակիցների ներգրավման համակարգում ինչպես պլանավորման, այնպես էլ իրագործման և մշտադիտարկման գործընթացներում:
  1. **Ֆինանսների նախարարություն**

Ռազմավարական կառավարման համակարգում Ֆինանսների նախարարության առանցքային գործառույթներն են՝

* Ռազմավարական պլանավորման ու ֆինանսական պլանավորման փաստաթղթերի միջև կապի ապահովում, ինչն իրականացվում է բյուջետային գործընթացի ու ռազմավարական պլանավորման փաստաթղթերի վերաբերյալ ֆինանսական փորձաքննության ժամանակ
* Հանրային ծախսերի վերանայաման (public expenditure review) վերլուծությունների նախաձեռնում
* Բյուջետային ծրագրերի կառուցվածքի փոփոխության վերաբերյալ առաջարկությունների ներկայացում
* Բյուջետային ծրագրերի գնահատում, որոնց ելքային տվյալները կիրառվում են ռազմավարական պլանավորման փաստաթղթերի մշտադիտարկման ու գնահատման ժամանակ
* Հանրային ներդրումների կառավարման գործընթացի համակարգում ու դրա ներդաշնակեցումը ռազմավարական կառավարման գործընթացներում
* ֆիսկալ կանխատեսումների պատրաստում:

Նախարարությունը սերտորեն համագործակցում է Վարչապետի աշխատակազմի հետ՝ ներգրավվելով միջգերատեսչական համակարգման ձևաչափերում:

* 1. **Գերատեսչություններ**

Գերատեսչությունը պատասխանատու է՝

* Ռազմավարական փաստաթղթերում իրեն վերապահված ուղղություններով նպատակների սահմանման համար
* Իրեն վերապահված նպատակների իրագործման մարտավարական (գործառնական) պլանավորման և իրագործման համար
* Ոլորտի քանակական և որակական տեղեկատվության համակարգված հավաքագրման, վերլուծության և պլանավորման փաստաթղթերում կիրառության համար:

Քաղաքականություն մշակող բոլոր մարմիններում, մասնավորապես՝ նախարարություններում, ստեղծվում են[[3]](#footnote-3) ռազմավարական պլանավորման ստորաբաժանումներ, որոնք իրականացնում են հետևյալ գործառույթները՝

* Գերատեսչությանը վերապահված ռազմավարական նպատակների իրականացման մշտադիտարկում ու կատարողականի կառավարում
* Գերատեսչության լիազորությունների շրջանակներում բարձր մակարդակում սահմանված գերակայությունների ներդաշնակեցում բյուջետային փաստաթղթերին
* Գերատեսչությունների գործառնական ծրագրերի մշակում ու մշտադիտարկում, դրանց կապի ապահովում բյուջետային փաստաթղթերի հետ
* Գերատեսչության ներսում բարեփոխումների ներդաշնակեցում ռազմավարական նպատակների հետ, դրանց որակի հսկողություն
* Գերատեսչության բյուջետային ծրագրերի արդյունքային շրջանակների մշակում ու դրանց իրականացման մշտադիտարկում
* Գերատեսչության ներսում քաղաքականությունների մշակման աշխատանքներում մեթոդական աջակցության տրամադրում:

Ստորաբաժանումների կառուցվածքային առանձնահատկությունները չեն սահմանափակվում կոնկրետ ձևաչափով, և գերատեսչություններն ազատ են փորձարկելու նորարարական կառուցակարգեր: Միաժամանակ, առաջիկայում սահմանվելու են ռազմավարական կառավարման համար անհրաժեշտ առանցքային կոմպետենցիաները:

Քաղաքականություն մշակող մարմիններում առանցքային է դառնում գլխավոր քարտուղարի գործառույթը՝ իբրև գերատեսչության կատարողականի կառավարման գլխավոր պատասխանատուի: Առաջարկվող փոփոխությունը միտված է ինստիտուցիոնալիզացնելու մարմինների կատարողականի գնահատման համակարգը և ապահովելու ավելի սերտ համագործակցություն տարբեր ստորաբաժանումների միջև:

Միաժամանակ, իբրև բարեփոխման հաջորդ քայլ՝ առաջարկվում է ռազմավարական փաստաթղթերի հիման վրա ներդնել աշխատակիցների կատարողականի գնահատման համակարգը: Այս ուղղությամբ առաջին հերթին անհրաժեշտ է, որ գլխավոր քարտուղարի աջակցությամբ ապահովվի գերատեսչության գործառնական ծրագրերում առկա բոլոր միջոցառումների համար պատասխանատուների սահմանումը՝ աշխատակցի մակարդակում:

* 1. **Միջգերատեսչական համակարգման ձևաչափերը**

Մասնագիտական ու տեխնիկական մակարդակում պարբերական քննարկումներ իրականացնելու, ինչպես նաև փորձի փոխանակման հարթակ ձևավորելու նպատակով առաջարկվում է ձևավորել **Կատարողականի բարելավման միջգերատեսչական աշխատանքային խումբ**՝ Վարչապետի աշխատակազմի, փոխվարչապետերի գրասենյակների ու նախարարությունների համապատասխան ներկայացուցիչների ներգրավմամբ: Աշխատանքային խումբը ղեկավարում է Վարչապետի աշխատակազմի՝ ռազմավարական համակարգմամբ զբաղվող ստորաբաժանման ղեկավարը, իսկ նախարարություններից ապահովվում է գլխավոր քարտուղարների ու ռազմավարական պլանավորման ստորաբաժանումների ղեկավարների մասնակցությունը: Աշխատանքային խմբի նիստերը գումարվում են ամենամսյա պարբերականությամբ և միտված են՝

* Քննարկելու կառավարության ծրագրով ու ռազմավարություններով սահմանված արդյունքների կատարողականը,
* Վեր հանելու դրանց առաջընթացի խոչընդոտները
* Նույնականացնելու վերջիններիս լուծման ուղիները
* Քննարկելու նպատակներին հասնելու համար անհրաժեշտ ռեսուրսները, այդ թվում՝ զարգացման գործընկերների հնարավոր ներգրավումը:

Աշխատանքային խմբի քննարկումների արդյունքներով Վարչապետի աշխատակազմի վերոնշյալ ստորաբաժանումն ապահովում է իրականացված վերլուծությունների ներկայացում Վարչապետին ու փոխվարչապետերին: Ռազմավարական համակարգման նոր թվային հարթակի ներդրմամբ նախատեսվում է գործընթացը ամբողջությամբ թվայնացնել:

Կատարողականի գնահատման մշակույթ ու ստանդարտ ընթացակարգեր ձևավորելու նպատակով առաջարկվում է դրանք ինտեգրել նաև գործող կառուցակարգերում: Մասնավորապես՝ Կառավարության նիստերին ընդառաջ կազմակերպվող **նախարարական կոմիտեներում,** որոնք վարում են փոխվարչապետերը, առաջարկվում է ամենամսյա պարբերականությամբ օրակարգային հարց դարձնել կառավարության ծրագրի կամ ռազմավարության ընտրված արդյունքների կատարողականի վերաբերյալ քննարկումը: Քննարկման նախապատրաստումն ապահովում է Վարչապետի աշխատակազմի՝ ռազմավարական համակարգման գործառույթ իրականացնող ստորաբաժանումը՝ համապատասխան փոխվարչապետի գրասենյակի աջակցությամբ և հիմք ընդունելով Կատարողականի բարելավման միջգերատեսչական աշխատանքային խմբի նիստերի արդյունքները: Կոմիտեում հարցի քննարկման արդյունքով տրվում են կատարողականի բարելավման հստակ հանձնարարականներ, որոնց կատարման նկատմամբ վերահսկողություն է սահմանվում Վարչապետի աշխատակազմի՝ ռազմավարական համակարգումն ապահովող ստորաբաժանման ու համապատասխան փոխվարչապետի գրասենյակի կողմից համատեղ:

Վարչապետի գլխավորությամբ[[4]](#footnote-4) ձևավորվում է **Կատարողականի բարելավման խորհուրդ**[[5]](#footnote-5), որի գործառույթներն են՝

* Կառավարության ծրագրով ու ռազմավարություններով սահմանված թիրախների կատարողականի առաջընթացի քննարկումը
* Դրանց իրականացմանն ուղղված պաշտոնական զարգացման աջակցության (official development assistance) ցուցանիշներն ու անհրաժեշտության դեպքում՝ զարգացման նոր գործընկերների ներգրավումը
* Տարեկան բյուջեի կատարողականի առաջընթացի քննարկումը
* Հանրային ներդրումային ծրագրերի կատարողականի առաջընթացի քննարկումը
* Քննարկումների արդյունքներով գերակայությունների վերանայման, բյուջետային սահմանաչափերի ու ոլորտային վերաբաշխումների վերաբերյալ փաստահենք որոշումների կայացումը

Առաջարկվում է խորհրդի նիստերը հրավիրել կիսամյակը մեկ: Խորհրդի օրակարգի ձևավորումն ու նախապատրաստումն իրականացվում է Վարչապետի աշխատակազմի ու Ֆինանսների նախարարության համատեղ ջանքերով՝ փոխվարչապետերից մեկի առաջնորդությամբ:


1. **Մշտադիտարկում, հաշվետվողականություն և արդյունքների գնահատում**

Նոր համակարգի ներդրմամբ նախատեսվում է կատարելագործել պլանավորման առանցքային փաստաթղթերի մշտադիտարկման ու գնահատման ընթացակարգերը՝ ստեղծելով համակարգված և բյուջետային գործընթացին հնարավորինս ինտեգրված գործընթաց։

Փաստաթղթերի մշտադիտարկումն իրականացվում է սահմանված պարբերականությամբ՝ ըստ *Հավելված 1*-ի: Վարչապետի աշխատակազմն է ապահովելու կառավարության ծրագրի ու միջոցառումների ծրագրի, ռազմավարությունների ու ռազմավարական ծրագրերի ընդհանուր մշտադիտարկումը, սակայն տվյալների հավաքագրման ու մուտքագրման պատասխանատուները սահմանվելու են յուրաքանչյուր փաստաթղթի մշտադիտարկման ու գնահատման համակարգերով: Մշտադիտարկումն իրականացվելու է թվային գործիքի միջոցով, որն ապահովելու է նաև տվյալների հասանելիությունը հանրությանը՝ թափանցիկության ու հաշվետվողականության նպատակով, ունենալու է հաշվետվությունների գեներացման ու վիզուալիզացիայի գործիքներ: Թվային համակարգը փոխկապակցված է լինելու հանրային ֆինանսների կառավարման համակարգի հետ՝ ապահովելով տվյալների փոխանակումը:

Ռազմավարական փաստաթղթերը նաև ենթակա են գնահատման՝ համապատասխան վերջիններիս սահմանած ժամանակացույցի: Գնահատման գործընթացի համակարգումն ապահովում է Վարչապետի աշխատակազմը:

Փաստաթղթերի հաշվետվությունների բիզնես պրոցեսներն ու պահանջները ներկայացված են *Գծապատկեր 3*-ում և *Հավելված 1*-ում:



Գծապատկեր 3. Ռազմավարական փստաթղթերի կազմման օրացույցը

1. **Լրացուցիչ մեթոդական փաստաթղթեր**

Պետության ռազմավարական կառավարման համակարգը սահմանող կառավարության որոշմամբ սահմանվում են նաև՝

1. Փաստաթղթերի ճանապարհային քարտեզի, արդյունքային ու ֆինանսական շրջանակների ձևաչափեր, ցուցանիշների անձնագրերի ձևաչափեր ու մշակման ուղեցույցներ,
2. Կլիմայի և գենդերի և սոցիալական ներառականության ազդեցությունների գնահատման մեթոդական ուղեցույց։

Միաժամանակ, մշակվում են հետևյալ ուղեցույցները, որոնք կողմնորոշիչ են փաստաթղթերի մշակման համար՝

1. Ռազմավարության հիմքում դրվող վերլուծության մեթոդների նկարագրություն՝ ներքին միջավայրի, արտաքին միջավայրի, զարգացման գործոնների, ռիսկերի, զգայունության, տեղեկության հավաքագրման մեթոդներ՝ սեղանի (desk) ուսումնասիրություն, ֆոկուս խմբեր, հարցումների անցկացում և այլն,
2. Շահակիցների ներգրավման ուղեցույց, այդ թվում՝ փուլերն ու մեթոդները:
3. **Անցումային դրույթներ**

Ամբողջական շրջանակի կայացման համար իրատեսական անցումային ժամանակաշրջանը (2024-2026թթ.) նախատեսում է՝

* + *[Երկարաժամկետ զարգացման տեսլականի մշակում ու իրավական ամրագրում]*
  + Գործող ռազմավարական փաստաթղթերի գույքագրում և համադրում միմյանց և տեսլականի հետ,
  + Ոչ արդիական փաստաթղթերի ուժը կորցրած ճանաչում, կիրառելի և պահանջներին համապատասխանող (~60% և ավելի) փաստաթղթերի կոնսոլիդացիա՝ ըստ *Աղյուսակ 1*-ի ուղղությունների, դրանց մշտադիտարկման համակարգի ներդնում, բյուջետային գործընթացի հետ համակցում,
  + Վերանայման ենթակա և ընդունման ենթակա նոր ռազմավարությունների անվանացանկի կազմում, ընդունման ժամկետների սահմանում, աշխատանքային խմբերի ձևավորում ու աշխատանքների մեկնարկ,
  + Երկարաժամկետ մակրոշրջանակի պատրաստում և ոլորտային սահմանաչափերի սահմանում,
  + Ռազմավարությունների ծախսային գնահատականների պատրաստում և համադրում մակրոշրջանակի հետ:

|  |  |  |  |  |  |  |
| --- | --- | --- | --- | --- | --- | --- |
| ***Հավելված 1. Ռազմավարական փաստաթղթերի բնութագրիչները*** | | | | | | |
|  | ***Տեսլական*** | ***Կառավարության ծրագիր*** | ***Կառավարության գործունեության հնգամյա միջոցառումների ծրագիր*** | ***Ռազմավարություն*** | ***Ռազմավարական ծրագիր*** | ***Գերատեսչության գործառնական ծրագիր*** |
| **Նպատակը** | Պետության կամ համազգային տեսլականի և բարձր մակարդակի նպատակների նախանշում | Ընտրությունների միջոցով քաղաքացիների քվեն ստացած քաղաքական փաստաթուղթ, որ նախանշում է կառավարության արտաքին ու ներքին քաղաքական առաջնահերթությունները | Կառավարության ծրագրի գործառնական պլան՝ սահմանված առաջնահերթություններով | Ոլորտային խոչընդոտների նախանշում ու զարգացման ուղղության ու առաջնահերթություն-ների ուրվագծում | Ոլորտային ռազմավարություններից կամ Կառավարության ծրագրից բխող, կոնկրետ խնդրին ուղղված բարեփոխումների համակարգաստեղծ ծրագիր | Ռազմավարական փաստաթղթերով, Սահմանադրությամբ, օրենքներով, միջազգային պարտավորություններով սահմանված նպատակների իրականացման մանրամասն քայլերի ներկայացում՝ գերատեսչության ներսում ռեսուրսների կառավարման նպատակով |
| **Ժամկետը** | 15 և ավել տարի | 5 տարի | 5 տարի | 7+ տարի | Կախված բնույթից, առնվազն 3 տարի | 3 տարի (յուրաքանչյուր տարի մշակվում է հաջորդ 3 տարվա համար) |
| **Մակարդակը** | Համապետական / ազգային | Համապետական | Համապետական | Համապետական | Համապետական | Գերատեսչական |
| **Մշակման պատասխանատուն** | Վարչապետի աշխատակազմ | Կառավարություն ձևավորող քաղաքական ուժ(եր) | Կառավարություն | Գլխադասային գերատեսչություն | Տվյալ ոլորտում քաղաքականություն մշակող պետական գերատեսչություն | Տվյալ ոլորտում քաղաքականություն մշակող պետական գերատեսչություն |
| **Համակարգողը** | Վարչապետի աշխատակազմ | Վարչապետի աշխատակազմ | Վարչապետի աշխատակազմ | Վարչապետի աշխատակազմ | Վարչապետի աշխատակազմ | - |
| **Իրականացման պատասխանատուն** | Կառավարություն | Կառավարություն, պետական կառավարման համակարգի մարմիններ | Կառավարություն, պետական կառավարման համակարգի մարմիններ | Ոլորտին առնչվող գերատեսչություններ | Տվյալ ոլորտում քաղաքականություն մշակող պետական գերատեսչություն | Տվյալ ոլորտում քաղաքականություն մշակող պետական գերատեսչություն |
| **Իրավական կարգավիճակը** | Կառավարության որոշում՝ Ազգային ժողովի հավանությամբ | Կառավարության որոշում՝ Ազգային ժողովի հավանությամբ | Կառավարության որոշում | Կառավարության որոշում | Կառավարության կամ փոխվարչապետի որոշում կամ նախարարի հրաման | Գերատեսչության ղեկավարի հրաման |
| **Ծածկույթը** | [Համապարփակ](file:///C:\\Users\\ekhac\\AppData\\Local\\Microsoft\\Windows\\INetCache\\Content.MSO\\E96395FA.xlsx" \l "RANGE!#REF!) | Համապարփակ | Համապարփակ | Ոլորտային | Նեղ ոլորտային | Գերատեսչության՝ օրենքով սահմանված գործառույթներ |
| **Առաջնահերթություն-ները** | Սահմանված են | Ըստ քաղաքական ուժի(երի) գերակայությունների | Սահմանվում են՝ հիմք ընդունելով Կառավարության ծրագիրն ու ֆիսկալ սահմանափակումները | Սահմանված են ոլորտային հստակ առաջնահերթություն-ներ | Ինքնին բխում է կոնկրետ առաջնահերթությունից: | - |
| **Ենթակայությունը** | Սահմանադրություն և միջազգային պարտավորություններ | Սահմանադրություն և միջազգային պարտավորություններ | Կառավարության ծրագիր | Զարգացման երկարաժամկետ տեսլականն  Ենթակա է ճշգրտման Կառավարության ծրագրի հիման վրա: | Ռազմավարություններ  Կառավարության ծրագիր | Ռազմավարություն, Կառավարության հնգամյա միջոցառումների ծրագիր, Ռազմավարական ծրագիր |
| **Իրավիճակային վերլուծությունը** | Առկա է միջավայրային գործոնների, ռիսկերի ու հնարավորությունների մակրովերլուծություն: | Ըստ քաղաքական ուժի նպատակահարմարութ-յան | Առկա չէ: | Առկա է ոլորտի խորքային վերլուծություն ու խնդիրների վերհանում: | Առկա են ռազմավարությամբ դուրս բերված խնդրի խորքային վերլուծություն, լուծման այլընտրանքներ: | - |
| **Ֆիսկալ կապը** | **-** | Ըստ քաղաքական ուժի նպատակահարմարութ-յան | Միջնաժամկետ ծախսերի ծրագիր | Երկարաժամկետ տնտեսական կանխատեսում ու վերջինիս սահմանած ֆիսկալ սահմանաչափեր | ՄԺԾԾ և պետական բյուջե (բյուջետային ծրագիր) | ՄԺԾԾ և պետական բյուջե |
| **Ծախսագնահատման պահանջ** | Առկա չէ: | Առկա չէ: | Առկա է բարձր մոտարկմամբ: | Առկա է բարձր մոտարկմամբ: | Առկա է միջոցառումների մակարդակով: | Առկա է միջոցառումների մակարդակով: |
| **Նպատակները/ թիրախներ** | Բարձր մակարդակի երկարաժամկետ ռազմավարական նպատակներ | Բարձր մակարդակի ռազմավարական նպատակներ | Առկա են: | Առկա են ու բխում են երկարաժամկետ տեսլականից: | Ռազմավարությամբ ամրագրված նպատակներից մեկից բխող ենթանպատակներ | Ավելի բարձր մակարդակի փաստաթղթերով ամրագրված նպատակներ և թիրախներ |
| **Ցուցանիշները** | Ազդեցության ցուցանիշներ՝ ելակետային, միջանկյալ ու թիրախային արժեքներով | Ըստ քաղաքական ուժի նպատակահարմարութ-յան՝ ազդեցության ու վերջնարդյունքի ցուցանիշներ | Վերջնարդյունքի ու ուղղակի արդյունքի ցուցանիշներ՝ ելակետային ու թիրախային արժեքներով | Ազդեցության ու վերջնարդյունքի ցուցանիշներ՝ ելակետային, միջանկյալ ու թիրախային արժեքներով | Վերջնարդյունքի ու ուղղակի արդյունքի ցուցանիշներ՝ ելակետային ու թիրախային արժեքներով | Ուղղակի արդյունքի ցուցանիշներ՝ ելակետային ու թիրախային արժեքներով |
| **Միջոցառումների ծրագիր** | Պարտադիր չէ: | Առկա չէ: | Ինքնին միջոցառումների ծրագիր է: | Առկա է ծրագրերի մակարդակով: | Առկա է միջոցառումների մակարդակով: | - |
| **Մշտադիտարկումը** | Մշտադիտարկումը՝ ամենամյա  Հաշվետվությունները՝ ամենամյա | Ամենամյա | Ամենամյա | Ամենամյա | Ամենամյա | Եռամսյակային |
| **Գնահատումը** | Պարտադիր չէ: | Առկա չէ: | Առկա չէ: | Ազդեցության գնահատումը՝ ըստ մշտադիտարկման ու գնահատման համակարգի | Ըստ մշտադիտարկման ու գնահատման համակարգի | Առկա չէ: |
| **Վերանայման պարբերականությունը** | Ըստ անհրաժեշտության | Հնարավոր չէ: | Ամենամյա | Ըստ անհրաժեշտության՝ ելնելով կառավարության առաջնահերթություն-ներից, միջավայրային պայմանների փոփոխությունից, մշտադիտարկման արդյունքներից | Ամենամյա | Յուրաքանչյուր տարի մշակվում է հաջորդ 3 տարիների ծրագիրը՝ ՄԺԾԾ հետ զուգահեռ |
| **Հաշվետվողակա-նությունը** | Ազգային ժողով, Հանրություն | Ազգային ժողով, Հանրություն | Հանրություն | Կառավարություն, Հանրություն,  Ազգային ժողովի ոլորտային գլխադասային հանձնաժողով | Կառավարություն, Հանրություն | Գերատեսչության ղեկավար |

1. Ծածկույթը սպառիչ չէ և կարող է փոփոխվել աշխատանքային խմբի ձևավորման փուլում՝ ելնելով պետության գերակայություններից: [↑](#footnote-ref-1)
2. Ցանկը սպառիչ չէ և կարող է փոփոխվել աշխատանքային խմբի ձևավորման փուլում՝ ելնելով ռազմավարության բովանդակությունից ու հանրային իշխանության մարմինների գործառույթներից: [↑](#footnote-ref-2)
3. Եթե արդեն առկա են, վերանայվում են կանոնադրական նպատակներն ու աշխատանքի նկարագրերը: [↑](#footnote-ref-3)
4. Վարչապետի հանձնարարությամբ՝ Խորհրդի նիստերը կարող է ղեկավարել Փոխվարչապետը: [↑](#footnote-ref-4)
5. Առաջարկվում է սույն խորհուրդը ձևավորել գործող Պետական բյուջեի կատարման աշխատանքները համակարգող խորհրդի հիման վրա (տե՛ս ՀՀ Վարչապետի 07.09.2022 N 1023-Ա որոշում)՝ ձևավորելով Կատարողականի գնահատման միասնական կոլեգիալ մարմին: [↑](#footnote-ref-5)